Midt- og Vestjyllands Politi er fredag i gang med en større efterforskning ved Legind Sø på Mors. Politiet har afspærret et område ved et pumpehus, men holder indtil videre kortene tæt ind til kroppen. Kommunikationskonsulent Anne Kirkegaard ønsker således ikke at oplyse, hvad sagen drejer sig om. - Jeg kan bekræfte, at vi er på stedet og er i gang med en efterforskning på baggrund af en henvendelse, siger hun. Hun fortæller, at efterforskningen begyndte torsdag eftermiddag og altså fortsætter fredag. Hvornår ordensmagten er klar til at fortælle mere om sagen, tør hun ikke give et bud på. Legind Sø ligger ved siden af Jesperhus Feriepark i nærheden af Sallingsundbroen. TV MIDTVESTs reporter på stedet fortæller, at politiets kriminalteknikere er i gang med undersøgelser i nærheden af pumpehuset, og at der også er i drone i luften.

Referat:
Politiet ønsker ikke at oplyse, hvad efterforskningen drejer sig om.